เตรียมปรับโครงสร้าง รพ.ครูใหม่ เน้นยาคุณภาพดีเยี่ยมราคาเป็นธรรมสามารถใช้สิทธิ์เบิกได้เต็มจำนวน พร้อมเปิดคลินิกพิเศษนอกเวลาต้นปี 2562
เลขาธิการ สกสค.เปิดเผย เตรียมปรับโครงสร้าง รพ.ครูใหม่ เน้นยาคุณภาพดีเยี่ยมราคาเป็นธรรมสามารถใช้สิทธิ์เบิกได้เต็มจำนวน พร้อมเปิดคลินิกพิเศษนอกเวลาต้นปี 2562

นายอรรถพล ตรึกตรอง ผู้ตรวจราชการกระทรวงศึกษาธิการ (ศธ.) ปฏิบัติหน้าที่เลขาธิการสำนักงานคณะกรรมการส่งเสริมสวัสดิการและสวัสดิภาพครูและบุคลากรทางการศึกษา (สกสค.) เปิดเผยว่า สกสค.ได้มีการปรับปรุงการบริหารงานของโรงพยาบาลครูใหม่ โดยปรับลดคณะกรรมการบริหารโรงพยาบาลครูจาก 3 ชุด เหลือ 2 ชุด คือ ชุดแรก คณะกรรมการบริหารโรงพยาบาลครู มีเลขาธิการ สกสค.เป็นประธาน แพทย์ประจำในโรงพยาบาล และผู้ทรงคุณวุฒิจากข้างนอก เป็นกรรมการ โดยมีผู้อำนวยการโรงพยาบาลครู เป็นเลขานุการ 
ทั้งนี้ สกสค.จะทำสัญญาจ้าง นพ.วีระ ศิริรัตน์ตระกูล อดีตผู้อำนวยการโรงพยาบาลทหารผ่านศึกษา มาเป็นผู้อำนวยการโรงพยาบาลครู  โดยมีสัญญาจ้าง 4 ปี และคณะกรรมการแพทย์ประจำโรงพยาบาลครู โดยมีผู้อำนวยการโรงพยาบาลครู เป็นประธาน มีแพทย์ผู้เชี่ยวชาญ 6 คนเป็นกรรมการ ผู้อำนวยการกลุ่มเภสัชกร เป็นเลขานุการ ซึ่งคณะกรรมการชุดนี้จะเป็นบอร์ดปฏิบัติการ อยู่ภายใต้คณะกรรมการชุดแรก  มีหน้าที่บริหารจัดการโรงพยาบาลครู รวมทั้งกำหนดความจำเป็นของเวชภัณฑ์  คัดเลือกยา จัดซื้อยา นอกจากนี้จะเปลี่ยนชื่อสถานพยาบาล สกสค.เป็นโรงพยาบาลครู ที่ไม่มีเตียงคนไข้
 
เลขาธิการ สกสค.กล่าวอีกว่า ทั้งนี้นโยบายจะชัดเจนว่าเรื่องยาจะเป็นจุดเด่นของโรงพยาบาลครู เพราะ รพ.ครู อยู่ในข่ายยกเว้นการควบคุมจาก พ.ร.บ.สถานพยาบาล พ.ศ.2541 สามารถสั่งซื้อยาจากต่างประเทศได้ สั่งซื้อยาที่ผลิตรายเดียวได้ เน้นยาดี ราคาให้ยึดราคากลาง จำหน่ายในราคาที่ผู้ป่วยสามารถไปใช้สิทธิ์เบิกจากราชการได้ 100% 
ซึ่งกรรมการชุดที่ 2 ต้องไปกำหนดแผนและความต้องการใช้ยามา โดยมีเงื่อนไขว่าไม่ให้ซื้อยาคราวละมากๆ เพื่อมียาแบบไม่เก่าเก็บ นอกจากนี้จะมีห้องแล็บเป็นของตนเอง จากที่เคยพึ่งเอกชนทำแล็บให้  โดยใช้วิธีการเช่าและกำหนดสเปกให้ทันสมัยเทียบเท่าโรงพยาบาลอื่น เพื่อรองรับการเปิดคลินิกพิเศษนอกเวลาราชการ ซึ่งคาดว่าจะเปิดให้บริการได้ต้นปี 2562 นี้